**Školský vzdelávací program – RUSKÝ JAZYK (druhý cudzí jazyk) 9.ročník**

|  |  |
| --- | --- |
| **Vzdelávacia oblasť** | Jazyk a komunikácia |
| **Názov predmetu** | Ruský jazyk |
| **Časový rozsah výučby:** | 2 hodiny týždenne/66 hodín ročne |
| **Ročník:** | deviaty |
| **Škola:** | ZŠ J.A.Komenského |
| **Názov ŠVP:** | ISCED 2 |
| **Stupeň vzdelania:** | nižšie sekundárne |
| **Forma štúdia:** | denná |
| **Vyučovací jazyk:** | slovenský |

**Ciele predmetu:**

*Všeobecný cieľ:*

Naučiť žiakov komunikovať v ruskom jazyku na základnej úrovni – rozvíjať a upevňovať jazykové zručnosti v ústnom i písomnom prejave, rozvíjať komunikačné schopnosti v spoločenských situáciách.

*Špecifický cieľ:*

Viesť žiakov k samostatnému získavaniu vedomostí prostredníctvom dostupných informácií a zabezpečiť, aby žiak dokázal samostatne vymieňať informácie s ľuďmi, ktorí hovoria iným jazykom bez pocitu strachu a napätia. Pomôcť žiakom lepšie chápať spôsob života a myslenia iných národov a pôsobiť v duchu porozumenia, znášanlivosti a priateľstva medzi národmi.

Vyučovanie ruského jazyka ako druhého cudzieho jazyka v 9.ročníku nadväzuje na jeho vyučovanie v predchádzajúcich ročníkoch, kde sa žiaci zoznámili so zvukovou i písanou podobou ruštiny v receptívnej i produktívnej rečovej činnosti. Osvojili si základné lexikálne jednotky v syntagmatických spojeniach jednoduchých rečových modelov a prakticky si osvojili základné pravidlá čítania a písania azbukou. To im umožňuje s porozumením počúvať, čítať, reprodukovať i tvoriť krátke jednoduché rečové prejavy tematicky zamerané na základné životné situácie v škole, rodine, v prírode, vo svojom bydlisku a na elementárnej úrovni sa zoznamovať aj s ruskou literatúrou. Tento obsah vyučovania sprostredkoval žiakom množstvo nových , predovšetkým jazykových poznatkov a rozmanitých nových činností, ktoré rozšírili ich vedomosti a podmienili osvojovanie si rečových zručností a návykov.

Množstvo poznatkov sa však za 2 vyučovacie hodiny ruského jazyka týždenne v jednotlivých ročníkoch nestihlo pretvoriť v zručnosti a návyky, ktoré by uspôsobili žiakov čítať, písať a hovoriť bez chýb a s čo najmenšou námahou. Preto **hlavnými úlohami vyučovania ruského jazyka v 9.ročníku sú:**

- upevniť vedomosti žiakov z ruského jazyka, ktoré si osvojili v predchádzajúcich ročníkoch,

a to uvedomeno-praktickým precvičovaním receptívnych i produktívnych rečových činností

- rozšíriť a prehĺbiť osvojené poznatky ruskej výslovnosti a intonácie, ruskej lexiky, základov gramatiky a pravopisu a ich prostredníctvom skvalitniť schopnosti žiakov rozumieť ruskej reči, hovoriť, čítať a písať po rusky

- rozvinúť rečové zručnosti a návyky do takej miery, aby v prípade ďalšieho štúdia boli schopní samostatnejšie si osvojovať nové poznatky a prakticky ich využívať pri komunikácii

**Cieľovými zložkami t.j. kľúčovými kompetenciami vyučovania sú rečové zručnosti:** posluch, ústny prejav, čítanie a písomný prejav.

**Posluch** rozvíja fonematický sluch žiakov, sprostredkúva im porozumenie hovorenej ruštiny, a to nielen priamej, ale aj reprodukovanej reči zo zvukového záznamu. Obsahovú stránku nácviku posluchu tvoria audioorálne cvičenia zamerané na nácvik ruskej výslovnosti a intonácie na základe sluchových vnemov a texty určené na posluch a na čítanie po predbežnej lexikálnej a fonetickej príprave.

**Ústny prejav a jeho nácvik** sa zameriava na zrozumiteľnosť a jazykovú správnosť reči. Obsahovo sa viaže na témy a rečové situácie v škole, v kruhu rodiny, v mieste bydliska, pri využívaní voľného času, pri styku s turistami hovoriacimi po rusky a pod. Situácie žiakom navodzujú krátke modelové rozhovory i súvislé texty spojené s ilustráciami v učebnici alebo navodené učiteľom.

**Čítanie** sa sústreďuje na upevňovanie a zdokonaľovanie techniky hlasného i tichého čítania a techniky porozumenia. Pozornosť sa venuje aj nácviku výrazného čítania a umeleckého prednesu. S čítaním sa úzko spája návyk práce so slovníkom a analytická práca s textom. Práca s písaným textom je jednou z foriem sprístupňovania, upevňovania a spätnej väzby osvojovania si nových jazykových i nejazykových poznatkov. Tým sa čítanie stáva organickou a často aj východiskovou súčasťou rozvoja ostatných rečových zručností na základe novoosvojovanej lexiky a gramatiky.

**Písomný prejav** má predovšetkým nácvičný a reproduktívny charakter. Žiaci obmieňajú vety písaného textu , odpovedajú na otázky alebo ich tvoria. Vyvrcholením nácviku písomného prejavu je písomné vyjadrenie vlastných myšlienok.

Jazykové prostriedky kvalitatívne ovplyvňujú rozvoj rečových zručností. Rečové zručnosti a jazykové prostriedky sa vzájomne podmieňujú a platí medzi nimi spätnoväzbový vzťah. Bez znalosti lexiky, gramatiky, výslovnosti a pravopisu nie je možné osvojovať si rečové zručnosti a naopak; na určitú mieru rozvinuté rečové zručnosti pomáhajú žiakom osvojovať si, upevňovať a rozširovať poznatky o ruskom jazyku vo všetkých jeho zložkách.

Slovná zásoba na konci 9.ročníkaby mala byť rozšírená a upevnená do takej miery, aby žiaci boli spôsobilí aktívne a produktívne používať asi tisíc slov a slovných spojení (presne však ich počet nie je možné určiť, ako nie je možné na jednu úroveň znivelizovať schopnosti žiakov).Tematicky sa slovná zásoba viaže na pomenúvanie osôb, zvierat, vecí a ich kvalít, na pomenúvanie činností v škole, doma, v obchode a pod. Poskytuje dostatok slov a výrazov pre zdvorilostnú konverzáciu s inými osobami, na vyjadrenie vlastných pocitov, modality deja a pod. Novú lexiku si žiaci osvojujú so správnou výslovnosťou a správnym pravopisom, na čo im slúžia aj slovníky, ktoré si sami píšu.

Gramatické poznatky uľahčujú žiakom vyjadrovať sa po rusky správne a kultúrne, v zhode s jazykovými normami. Súčasne rozvíjajú myslenie žiakov. Dávajú im príležitosť porovnávať jazykové javy materinského jazyka a ruského jazyka a pôsobiť na ich hlbšie pochopenie v oboch jazykoch.

**V 9.ročníku sa kladie dôraz na praktické osvojenie a upevnenie:**

- základných tvarov slovies 1. a 2.časovania, zvratných slovies vo všetkých časoch

- vybraných syntaktických štruktúr jednotlivých pádov podstatných mien, a to v predložkových i bezpredložkových spojeniach s ohľadom na ich najdôležitejšie funkcie pri vyjadrovaní miesta, času, predmetu deja atď., pričom utvárať správne tvary pádových koncoviek substantív pomáha žiakom orientácia v gramatických tabuľkách skloňovania

- ostatných slovných druhov v syntaktických štruktúrach rečových modelov, v ktorých je obsiahnuté základné učivo ruskej syntaxe

Grafika a pravopis tvoria predpoklady na osvojovanie si písomného prejavu. Dobrá znalosť ruských grafém v tlačenej i písanej podobe podmieňuje úspešné štúdium ruštiny. Žiak si osvojuje jazyk v jeho fónickej i grafickej podobe a práve písaná podoba jazyka sa stáva nielen dôležitým zdrojom nových poznatkov, ale aj formou ich fixácie. Základné pravidlá statického pravopisu si žiaci osvojujú súčasne s grafikou a novou lexikou. Pravidlá morfologického pravopisu si osvojujú s poznatkami o časovaní slovies a skloňovaní podstatných mien.

Obsah učiva 9.ročníka dotvára celá sústava aktivít a postupov, ktoré okrem komunikatívnych schopností žiakov rozvíjajú aj ich etické a estetické kvality a osobné postoje.

V učebných aktivitách sa navzájom spájajú, podmieňujú a ovplyvňujú nielen všetky zložky jazykového vyučovania, ale aj ich komunikatívna, náuková a výchovná zacielenosť. Keďže ide o osvojenie jazyka ako dorozumievacieho prostriedku, dôraz sa kladie na tie aktivity, ktoré si vyžadujú aktívnu komunikáciu žiakov nielen s učiteľom, ale aj medzi sebou, v ktorých sa prejavuje ich tvorivosť, schopnosť sústrediť sa a využívať osvojené vyjadrovacie prostriedky v obmenených alebo aj zmenených situáciách a podmienkach.

**Prehľad kompetencií,** ktoré má žiak postupne nadobúdať na hodinách RUJ (od 6.ročníka)tak, aby ukončením štúdia na ZŠ dosiahol úroveň A1 Európskeho referenčného rámca pre jazyky:

- nadviazať kontakt v súlade s komunikačnou situáciou

- vypočuť si a podať informáciu

- vybrať si z ponúknutých možností

- vyjadriť svoj názor

- vyjadriť svoju vôľu

- vyjadriť svoju schopnosť

- vnímať a prejavovať svoje city

- vyjadrovať očakávania a reagovať na ne

- predstaviť svoje záľuby a svoj vkus

- stanoviť, oznámiť a prijať pravidlá a povinnosti

- reagovať na nesplnenie pravidiel a povinností

- reagovať na príbeh alebo udalosť

- reagovať na niečo, čo sa má udiať v budúcnosti

- reagovať pri prvom stretnutí

- telefonovať

- vymieňať si názory, komunikovať s niekým

- uistiť sa v rozhovore, že moje slová boli pochopené

**OBSAHOVÝ A VÝKONOVÝ ŠTANDARD, PRIEREZOVÉ TÉMY A PREHĽAD STANOVENÉHO POČTU HODÍN:**

|  |  |  |  |
| --- | --- | --- | --- |
| **Obsahový štandard** | **Výkonový štandard** | **Prierezové témy** | **Počet**  **hodín** |
| **Opakovanie učiva z 8.ročníka** | - pochopiť význam RUJ pre komunikáciu v EU a vo svete  - zopakovať, prakticky precvičiť a fixovať vedomosti a komunikačné zručnosti z predchádzajúceho ročníka  - odstraňovať jazykové nedostatky | Osobnostný  a sociálny rozvoj | 6 |
| **L 12: V obchode** – slovná zásoba, práca s textom; názvy obchodov;  modálne výrazy: нужен, можно, нельзя; gramatické cv. (str. 72-73);  Obchod a nákupy – zdvorilostné  frázy; Báseň – hádanka (str.74) | - upevniť a rozšíriť slovnú zásobu temat. okruhu Obchod a nákupy;  - osvojiť si používanie modálnych výrazov мне нужен,-а,-о,-ы (мне можно - нельзя) v rozličných situáciách;  - upevniť zdvorilostné frázy pri nákupoch | Osobnostný  a sociálny rozvoj | 6 |
| **L 13: Doprava** – slovná zásoba,  práca s textom; slovesá pohybu;  gram. cv. (str.77-78); nesklonné PM  Výrazy na označenie časových vzťahov; N. Nosov: „Metro“;  Zaujímavosti o moskovskom metre (str.80) | - upevniť a rozšíriť slovnú zásobu v tematickom okruhu Doprava; vedieť použiť slovesá pohybu v rozličných situáciách; upevniť poznatky  o nesklonných podstatných menách; správne používať výrazy na označenie časových vzťahov; | Dopravná  výchova  Environmentálna  výchova | 6 |
| **L 14: „Dobrú chuť“** – slovná zásoba, práca s textom; časovanie  a používanie slovies dať, dávať;  gram.cv. str. 83,84;  Kontrolný diktát;  Projekt: Jedálny lístok našej rodiny; | - rozšíriť slovnú zásobu temat. okruhu Jedlo  - správne používať slovesá dať, dávať a slovesá, поставить,положить, повесить v rozličných situáciách; | Osobnostný  a sociálny rozvoj  Tvorba projektu  a prezentačné  zručnosti | 6 |
| **L 15: Na jar** – nová slovná zásoba,  práca s textom; tvorenie prídavných mien od názvov ročných období; vyjadrenie času s predložkami „с “, „до“; svetové strany;  cvičenia str.88,89; F. Ťutčev: „Jar klope  na okno“ - báseň | - upevniť a rozšíriť slovnú zásobu tem. okruhov Ročné obdobia, počasie, svetové strany;  - vedieť utvoriť prídavné mená весенний, летний, осенний, зимний; správne používať vyjadrenie času s predložkami  „с “, „до“; vediť naspamäť báseň „Jar klope  na okno; | Environmentálna výchova | 6 |
| **L 16: Šaty robia človeka** – nová slovná  zásoba, práca s textom; názvy odevov  a obuvi; Časovanie a použitie slovies „одеть“,„надеть“, „ одеваться“,  „ спросить“; gram.cv. str.92,93;  V lete – čítanie str.94;  Príslovia a porekadlá – str. 94 | - rozšíriť a upevniť slovnú zásobu v temat.  okruhu Odevy; vedieť správne používať  slovesá dokonavého a nedokonavého vidu  typu: одеть, одевать a väzbu slovesa  slovesa спросить s predložkou „ у“;  - naučiť sa naspamäť príslovia | Osobnostný  a sociálny rozvoj | 6 |
| **L 17: Športujeme** – nová slovná zásoba,  práca s textom; časovanie slovies  so zmenou kmeňovej spoluhlásky;  gram.cv. str.97; názvy rôznych druhov  športu; Poviedka „Priateľ z detstva“;  Používanie slovies „уметь“, „знать“; | - rozšíriť a upevniť slovnú zásobu a vetné  konštrukcie tem. okruhov Šport, voľný čas;  - precvičiť väzbu slovesa играть в ..., používanie slovies знать, уметь; | Osobnostný  a sociálny  rozvoj  Multikultúrna  Výchova  Mediálna výchova | 6 |
| **L 18: Na návšteve na dedine** – nová slovná zásoba, práca s textom;  používanie slov „здесь“- „там“,  „туда“- „сюда“; gr.cv.str.103;  Číslovky do 1000; prekladové cvičenie str.104/cv.5 ;Príslovia a žarty str.104  Kontrolný diktát | - rozšíriť a upevniť slovnú zásobu v tem.  okruhoch Dedina, príroda; správne používať  príslovky miesta a častice не, нет s genitívom;  naučiť sa počítať do 1000; | Osobnostný  a sociálny  rozvoj  Environmentálna výchova | 8 |
| **L 19: Neobyčajná hodina geografie** – nová slovná zásoba, práca s textom;  Rôzne významy slovesa „стать“;  Používanie predložky „c“ pri vyjadrení  začiatku deja; čítanie dátumu  List priateľovi o vlasti; dialógy a gram.cv.  str.108-109 | - rozšíriť a upevniť slovnú zásobu v temat.  okruhoch Naša vlasť a príroda; naučiť sa  používať sloveso „стать“ vo významoch stať  sa niečím, začať niečo robiť, byť; vedieť  vyjadriť začiatok deja výrazmi s predložkou  „c“; naučiť sa správne čítať dátum | Osobnostný  a sociálny  rozvoj  Vlastenecká  výchova  Environmentálna výchova  Mediálna výchova | 8 |
| **L 20: Opakovacia lekcia** – čítanie, dialógy,  hry, gramatické cvičenia, hádanky, žarty,  básne – str.111 – 117 | - zopakovať a upevniť učivo 9.ročníka;  - s porozumením vnímať ruský text posluchom  a čítaním; vedieť vyhľadať hlavnú myšlienku;  vyjadrovať sa zrozumiteľne so správnou  výslovnosťou o témach určených na rozvoj  reči; | Osobnostný  a sociálny | 8 |

**Stratégia vyučovania:**

posluch s porozumením, čítanie s porozumením, dialógy, práca so slovníkom, práca so zdrojmi,

vyhľadávanie materiálov, využitie hier, ilustrácie, opis obrázkov, prednes básne, spev, audio nahrávky, rozhovor, diskusia, samostatná práca, skupinová práca, párová konverzácia, práca vo dvojiciach, vytvorenie projektu

**Učebné zdroje:**

učebnica Ruský jazyk pre 6.ročník základných škôl – autori: V. Glendová, E. Kováčiková; SPN 1998

pracovný zošit Ruský jazyk pre 6.ročník ZŠ

obrazový materiál

AO program, zvukové nahrávky

nástenná azbuka

materiály z virtuálnej knižnice – [www.zborovna.sk](http://www.zborovna.sk)

rôzne materiály z internetu a iných zdrojov

prekladový slovník

odborná literatúra

gramatické tabule

Vypracovala Mgr. Gorčáková Margita